กรุงศรีออโต้สินเชื่อใหม่โต14%
กรุงศรี ออโต้ วิ่งฉิว ปล่อยกู้โต 14% สวนทางยอดขายรถทั้งตลาดที่ติดลบ 14%&nbsp;
28 ต.ค. 2558

กรุงศรี ออโต้ วิ่งฉิว ปล่อยกู้โต 14% สวนทางยอดขายรถทั้งตลาดที่ติดลบ 14%  
นายไพโรจน์ ชื่นครุฑ ประธานคณะเจ้าหน้าที่ด้านธุรกิจสินเชื่อยานยนต์ กลุ่มงานธุรกิจสินเชื่อยานยนต์ ธนาคารกรุงศรีอยุธยา เปิดเผยว่า ในช่วง 9 เดือนแรกปีนี้ (ม.ค.-ก.ย.) บริษัท อยุธยา แคปปิตอล ออโต้ ลีส หรือ กรุงศรี ออโต้ ปล่อยสินเชื่อใหม่ได้ 8.5 หมื่นล้านบาท เติบโต 14% จากช่วงเดียวกันปีก่อนที่ปล่อยสินเชื่อใหม่ได้ 7.4 หมื่นล้านบาท 
“ผลงานทั้ง 3 ไตรมาสที่ผ่านมา ประสบความสำเร็จเป็นอย่างดี สวนทางกับยอดขายรถยนต์รวมที่ติดลบ 14% จึงมั่นใจว่าตลอดทั้งปีนี้จะปล่อยสินเชื่อใหม่ได้ถึง 1.1 แสนล้านบาท เติบโต 14-15% โดยมีสินเชื่อคงค้างรวม 2.4 แสนล้านบาท เติบโต 6% และมีหนี้ที่ไม่ก่อให้เกิดรายได้หรือเอ็นพีแอลไม่เกิน 2% โดยช่วงที่เหลืออีก 2 เดือนนี้ คาดว่ายอดขายรถยนต์จะเพิ่มขึ้น ทั้งจากงานมอเตอร์ เอ็กซ์โป และเรื่องภาษีรถใหม่เข้ามาเกี่ยวข้อง” นายไพโรจน์ กล่าว 
ทั้งนี้ ล่าสุดบริษัทได้เปิดตัวสินเชื่อรถจักรยานยนต์ขนาดใหญ่หรือบิ๊กไบค์มือสอง หรือ “กรุงศรี ยูสด์ บิ๊กไบค์” ขึ้นมา เพื่อเจาะกลุ่มลูกค้าที่ต้องการขี่รถบิ๊กไบค์โดยเฉพาะ ตั้งเป้าปล่อยสินเชื่อบิ๊กไบค์มือสองไปถึงปีหน้าให้ได้ 200 ล้านบาท โดยจะคิดอัตราดอกเบี้ยเหมือนกับรถยนต์ เช่น บิ๊กไบค์ใหม่ ดอกเบี้ยเฉลี่ย 4% บิ๊กไบค์มือสอง ดอกเบี้ยเฉลี่ย 6% ขณะที่รถจักรยานยนต์ขนาดมาตรฐานจะคิดดอกเบี้ยเฉลี่ย 1.5% ต่อเดือน เพื่อให้สอดคล้องกับความเสี่ยง และคาดว่าปีนี้จะมียอดขายบิ๊กไบค์ 4 หมื่นคัน ปีหน้าจะเติบโต 15-20% 
สำหรับรถจักรยานยนต์ ช่วง 9 เดือนแรกปีนี้ บริษัทปล่อยสินเชื่อใหม่ได้ 7,530 ล้านบาท เติบโต 22% สวนทางกับยอดขายรถจักรยานยนต์ทั้งระบบที่ติดลบ 2% โดยคาดว่าปีนี้จะปล่อยสินเชื่อใหม่ได้ 9,850 ล้านบาท เติบโต 20% ส่วนยอดสินเชื่อคงค้าง 9 เดือน มี 12,740 ล้านบาท เติบโต 19% และคาดว่าเมื่อถึงสิ้นปีนี้จะมียอดสินเชื่อคงค้างรถจักรยานยนต์ 13,200 ล้านบาท
“ขณะนี้บริษัทมีส่วนแบ่งตลาดสินเชื่อรถจักรยานยนต์ทุกประเภทอันดับ 1 โดย 9 เดือนที่ผ่านมามีส่วนแบ่งตลาด 20.04% เติบโต 4.1% เทียบกับปีก่อนอยู่ที่ 16.3% ขณะที่ยอดขายรถจักรยานยนต์รวมอยู่ที่ 1.29 ล้านคัน ติดลบ 2% แต่คาดว่าปีหน้ายอดขายจะกลับมาเติบโตได้ 2% เนื่องจากภาครัฐมีมาตรการกระตุ้นทั้งจากกองทุนหมู่บ้านและการก่อสร้างโครงสร้างพื้นฐาน ช่วยให้ประชาชนมีกำลังซื้อมากขึ้น” นายไพโรจน์ กล่าว